Boek: 'Geraamte in die klas' (heruitgawe) – Fanie Viljoen | Maroela Media
Stephan en sy vriend Cobus is in groot moeilikheid. Hulle het per ongeluk hulle onderwyser, juffrou Beneke, in 'n geraamte verander! Maar dit is net die begin van die storie… want hulle moet haar dan op die skoolbus smokkel sodat hulle op 'n gr. 7-toer kan gaan. Dan is daar boonop 'n wilde jaagtog op 'n spoedvarkie, 'n geveg met 'n seekat, gevaarlike rekspronge, wilde ape en wie weet wat nog alles. Wat gaan Stephan en Cobus omtrent juffrou Beneke doen?
'n Splinternuwe uitgawe van die topverkoper Geraamte in die klas wat met 'n ATKV-Kinderboektoekenning en die MER-prys vir geïllustreerde kinderboeke bekroon is. Dit is geskik vir kinders tussen nege en 12 jaar.
Trefferboeke soos Slym, Klou, Betower, Bravo, Lulu, Aksieheld Austin en die Nova-wetenskapfiksiereeks het van Fanie Viljoen 'n huishoudelike naam gemaak. Viljoen het in Welkom grootgeword. Hy het op skool reeds in kuns belang gestel, en afgesien van sy bekroonde skryfwerk vir kinders en jongmense, is hy ook 'n illustreerder en visuele kunstenaar. Van sy skilderye het 'n tuiste in die VSA, Australië, Kanada en Brittanje gevind. Sy boeke Betower en Afkop was naaswenners in twee van Lapa Uitgewers se jeugromankompetisies, en hy het al 'n rits ATKV-Woordveertjies verower. Fanie Viljoen woon in Bloemfontein en skryf heeltyds.